钦定古今图书集成/明伦汇编/氏族典/第234卷 > 张飞
## 钦定古今图书集成/明伦汇编/氏族典/第234卷 > 张飞

按《蜀志张飞传》：“飞字益德，涿郡人也。少与关羽俱事
先主。羽年长数岁，飞兄事之。先主奔江南，曹公追之，
及于当阳之长阪。先主弃妻子走，使飞将二十骑拒
后。飞据水断桥，瞋目横矛，皆无敢近者，故遂得免。先
主既定江南，以飞为宜都太守，封新亭侯。后转在南
郡。先主入益州，飞与诸葛亮等溯流而上，分定郡县。”
至江州，破璋将巴郡太守严颜释之，引为宾客。曹公
破张鲁，留夏侯渊、张郃守汉川。郃别督诸军下巴西，
与飞相拒五十馀日。飞率精卒万馀人，从他道邀郃
军交战，遂破郃，巴土获安。先主为汉中王，拜飞为右
将军，假节。章武元年，迁车骑将军，领司隶校尉，进封
西乡侯。先主伐吴，飞当率兵万人，自阆中会江州。临
发，其帐下将张达、范彊杀飞，奔孙权。先主追谥飞曰
“桓侯。”